Κοινή θέση 2004/487/ΚΕΠΠΑ

της 29ης Απριλίου 2004

σχετικά με περαιτέρω περιοριστικά μέτρα έναντι της Λιβερίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Ένωσης, και ιδίως το άρθρο 15,

Εκτιμώντας τα ακόλουθα:

(1) Στις 22 Δεκεμβρίου 2003 το Συμβούλιο Ασφαλείας του ΟΗΕ εξέδωσε την απόφαση 1521 (2003) με την οποία αναθεωρείται η απόφαση του Συμβουλίου Ασφαλείας να αναλάβει δράση βάσει του κεφαλαίου VII, τερματίζοντας τα μέτρα που καθορίστηκαν με την απόφαση 1343 (2001) του Συμβουλίου Ασφαλείας του ΟΗΕ και λαμβάνοντας αναθεωρημένα περιοριστικά μέτρα που θα επιβληθούν έναντι της Λιβερίας.

(2) Στις 10 Φεβρουαρίου 2004 το Συμβούλιο υιοθέτησε την κοινή θέση 2004/137/ΚΕΠΠΑ(1) σχετικά με τα περιοριστικά μέτρα κατά της Λιβερίας.

(3) Στις 12 Μαρτίου 2004 το Συμβούλιο Ασφαλείας του ΟΗΕ εξέδωσε την απόφαση 1532 (2004) με την οποία επιβάλλεται δέσμευση των κεφαλαίων, άλλων χρηματοοικονομικών περιουσιακών στοιχείων και οικονομικών πόρων που ανήκουν ή τελούν υπό τον άμεσο ή έμμεσο έλεγχο των Charles Taylor, Jewell Howard Taylor και Charles Taylor, Jr. και/ή των άλλων ατόμων που υπέδειξε η επιτροπή η οποία συστάθηκε βάσει της απόφασης 1521 (2003) του Συμβουλίου Ασφαλείας του ΟΗΕ, συμπεριλαμβανομένων των κεφαλαίων άλλων χρηματοοικονομικών περιουσιακών στοιχείων και οικονομικών πόρων νομικών προσώπων που ανήκουν ή τελούν υπό τον άμεσο ή έμμεσο έλεγχο των προαναφερόμενων προσώπων ή άλλων προσώπων που ενεργούν για λογαριασμό τους ή υπό την εποπτεία τους, όπως καθορίστηκαν από την επιτροπή που συστάθηκε με την απόφαση 1521 του Συμβουλίου Ασφαλείας του ΟΗΕ.

(4) Το Συμβούλιο Ασφαλείας του ΟΗΕ ανακοίνωσε ότι προτίθεται να εξετάσει εάν και με ποιο τρόπο θα θέσει στη διάθεση της κυβέρνησης της Λιβερίας τα κεφάλαια και τους οικονομικούς πόρους που δεσμεύθηκαν με την απόφαση 1532 (2004), εφόσον η κυβέρνηση αυτή θέσει σε εφαρμογή διαφανείς λογιστικούς και ελεγκτικούς μηχανισμούς, προκειμένου να διασφαλίσει την υπεύθυνη χρησιμοποίηση των κρατικών εσόδων προς άμεσο όφελος του λαού της Λιβερίας.

(5) Πρέπει να αναληφθεί κοινοτική δράση για την εφαρμογή ορισμένων μέτρων,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

1. Σύμφωνα με τους όρους που τίθενται στην απόφαση 1532 (2004) του Συμβουλίου Ασφαλείας του ΟΗΕ, δεσμεύονται όλα τα κεφάλαια και οι οικονομικοί πόροι που ανήκουν ή τελούν υπό τον άμεσο ή έμμεσο έλεγχο του πρώην Προέδρου της Λιβερίας Charles Taylor, των στενών του συγγενών και, ιδίως, της Jewell Howard Taylor και του Charles Taylor Jr., των ανώτερων στελεχών του έκπτωτου καθεστώτος του Taylor και των φυσικών προσώπων που συνεργάζονταν μαζί τους, καθώς και τα κεφάλαια, άλλα χρηματοοικονομικά περιουσιακά στοιχεία και οικονομικοί πόροι νομικών προσώπων τα οποία ανήκουν ή τελούν υπό τον άμεσο ή έμμεσο έλεγχο των προαναφερόμενων προσώπων ή άλλων προσώπων που ενεργούν για λογαριασμό τους ή υπό την εποπτεία τους, όπως καθόρισε η επιτροπή η οποία έχει συσταθεί βάσει της παραγράφου 21 της απόφασης 1521 (2003) του Συμβουλίου Ασφαλείας των Ηνωμένων Εθνών (στο εξής "επιτροπή").

2. Κεφάλαια ή οικονομικοί πόροι δεν μπορούν να διατεθούν αμέσως ή εμμέσως στα φυσικά ή νομικά πρόσωπα, οντότητες ή οργανισμοί της παραγράφου 1, ή προς όφελός τους.

3. Είναι δυνατόν να εξαιρεθούν κεφάλαια ή οικονομικοί πόροι οι οποίοι:

α) είναι αναγκαίοι για βασικές δαπάνες, όπως οι πληρωμές για τρόφιμα, για ενοίκια ή για υποθήκες, για φάρμακα και για ιατροφαρμακευτική περίθαλψη, για φόρους, για την πληρωμή ασφαλίστρων και για τα τέλη δημόσιων επιχειρήσεων·

β) προορίζονται αποκλειστικά για την πληρωμή εύλογων επαγγελματικών αμοιβών ή για την κάλυψη δαπανών που έχουν σχέση με την παροχή νομικών υπηρεσιών·

γ) προορίζονται αποκλειστικά για την πληρωμή τελών φύλαξης δεσμευμένων κεφαλαίων ή οικονομικών πόρων,

μετά την κοινοποίηση της αρμόδιας αρχής προς την επιτροπή ότι προτίθεται να επιτρέψει, κατά περίπτωση, την πρόσβαση στα εν λόγω κεφάλαια ή στους εν λόγω οικονομικούς πόρους και εφόσον η επιτροπή δεν λάβει αρνητική απόφαση εντός δύο εργάσιμων ημερών από την κοινοποίηση·

δ) είναι αναγκαία για έκτακτες δαπάνες υπό τον όρο ότι η σχετική απόφαση έχει γνωστοποιηθεί από την αρμόδια αρχή στην επιτροπή και έχει εγκριθεί από αυτήν·

ε) αποτελούν αντικείμενο διοικητικής ή δικαστικής απόφασης ή απόφασης διαιτησίας, στην οποία περίπτωση τα κεφάλαια και οι οικονομικοί πόροι μπορούν να χρησιμοποιηθούν για την εκτέλεση της δικαστικής ή διαιτητικής απόφασης, εφόσον η απόφαση έχει εκδοθεί πριν από τις 11 Μαρτίου 2004, δεν είναι προς όφελος των προσώπων που αναφέρονται στην παράγραφο 1 ή των φυσικών ή νομικών προσώπων που έχουν υποδειχθεί από την επιτροπή και έχει γνωστοποιηθεί από την αρμόδια αρχή στην επιτροπή.

4. Η παράγραφος 2 δεν εφαρμόζεται στην πίστωση των δεσμευμένων λογαριασμών με:

α) τόκους ή άλλα κέρδη σε σχέση με τους λογαριασμούς αυτούς·

β) ποσών που οφείλονται βάσει συμβάσεων, συμφωνιών ή υποχρεώσεων που είχαν συναφθεί ή προέκυψαν πριν την ημερομηνία κατά την οποία οι λογαριασμοί αυτοί απετέλεσαν αντικείμενο των διατάξεων των περιοριστικών μέτρων,

εφόσον οι εν λόγω τόκοι, τα κέρδη και οι πληρωμές ποσών εξακολουθούν να υπόκεινται στην παράγραφο 1.

Άρθρο 2

Η παρούσα κοινή θέση θα αρχίσει να ισχύει την ημέρα της έκδοσής της.

Άρθρο 3

Η παρούσα κοινή θέση δημοσιεύεται στην Επίσημη Εφημερίδα της Ευρωπαϊκής Ένωσης.

Λουξεμβούργο, 29 Απριλίου 2004.

Για το Συμβούλιο

Ο Πρόεδρος

M. McDowell

(1) ΕΕ L 40 της 12.2.2004, σ. 35.